CELEX: 62018TN0422
Language: et
Date: 2018-07-06 00:00:00
Title: Kohtuasi T-422/18: 6. juulil 2018 esitatud hagi – RATP versus komisjon

8.10.2018   
            
            
               ET
            
            
               Euroopa Liidu Teataja
            
            
               C 364/14
            
         
      6. juulil 2018 esitatud hagi – RATP versus komisjon
      (Kohtuasi T-422/18)
      (2018/C 364/15)
      Kohtumenetluse keel: prantsuse
      
         Pooled
      
      
         Hageja: Régie autonome des transports parisiens (RATP) (Pariis, Prantsusmaa) (esindajad: advokaadid E. Morgan de Rivery, P. Delelis ja C. Lavin)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada ELTL artikli 263 alusel komisjoni 5. märtsi 2018. aasta otsus võimaldada dokumentidega tutvumist numbri GestDem 2017/7530 all registreeritud taotluse alusel vastavalt Euroopa Parlamendi ja nõukogu 30. mai 2001. aasta määrusele (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele, ja
               
            
                  —
               
               
                  igal juhul mõista kõik kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et komisjon on rikkunud Euroopa Parlamendi ja nõukogu 30. mai 2001. aasta määruse nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT 2001, L 145, lk 43; ELT eriväljaanne 01/03, lk 331) artikli 4 lõiget 4 ning komisjoni töökorra (K(2000) 3614 (EÜT 2000, L 308, lk 26; ELT eriväljaanne 01/03, lk 213)) lisas toodud hea haldustava eeskirjas sisalduvat määruse nr 1049/2001 üksikasjalike rakenduseeskirjade artikli 5 lõike 3 punkti b ja artikli 5 lõiget 6.
               
            
                  2.
               
               
                  Teine väide, et komisjon on rikkunud põhiõiguste harta artikli 41 lõikes 1 ette nähtud hea halduse põhimõtet, asjasse puutuvas kohtupraktikas täpsustatud hoolsuskohustust ning seega määruse nr 1049/2001 eesmärki, mis on vastavalt määruse artikli 1 punktile c „soodustada head haldustava dokumentidele juurdepääsu tagamisel“.
               
            
                  3.
               
               
                  Kolmas väide, et komisjon on rikkunud määruse nr 1049/2001 artikli 4 lõike 2 esimest, teist ja kolmandat taanet, kuna ta keeldus kohaldamast erandeid, millele hageja aga tugines. See väide jaguneb kolme ossa:
                  
                              —
                           
                           
                              esimene osa, et komisjon on rikkunud määruse nr 1049/2001 artikli 4 lõike 2 kolmandat taanet, kuna ta keeldus teadlikult kohaldamast üldist konfidentsiaalsuse eeldust, mis dokumentide puhul kehtib;
                           
                        
                              —
                           
                           
                              teine osa, et komisjon on rikkunud määruse nr 1049/2001 artikli 4 lõike 2 teist taanet, kuna ta keeldus arvesse võtmast kohtumenetlusse sekkumist, mis dokumentide esitamisega toimus;
                           
                        
                              —
                           
                           
                              kolmas osa, et komisjon on rikkunud määruse nr 1049/2001 artikli 4 lõike 2 esimest taanet, Euroopa inimõiguste konventsiooni artiklit 8, põhiõiguste harta artiklit 7 ja ELTL artiklit 339, kuna ta ei võtnud arvesse hageja äri-, finants- ja strateegilisi huve.
                           
                        
            
                  4.
               
               
                  Neljas väide, et komisjon on rikkunud Euroopa Parlamendi ja nõukogu 18. detsembri 2000. aasta määruse (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT 2001, L 8, lk 1; ELT eriväljaanne 13/26, lk 102) artikli 4 lõike 1 punkti b ja artiklit 8, kuna ta keeldus peitmast vaidlusaluste dokumentide füüsilisest isikust autori identifitseerimist võimaldavaid andmeid.
               
            
                  5.
               
               
                  Viies väide, et komisjon on rikkunud ELTL artiklist 296 tulenevat põhjendamise kohustust, kuna ta ei informeerinud hagejat ei enne ega pärast dokumentide saatmist põhjustest, mis oleks põhjendanud tema nimetatud dokumentide saatmise soovi.